Muskujt.
Kemi më shumë se 600 prej tyre.
Ata përbëjnë ndërmjet 1/3 dhe 1/2 të peshës sonë,
dhe së bashku me indet lidhëse,
ata na shtrëngojnë së bashku, na mbajnë të ngritur, dhe na ndihmojnë të lëvizim.
Dhe pa marrë parasysh se a është bodybuilding hobi yt,
muskujve ju nevojitet vëmendja jote konstante
sepse mënyra se si ti i trajton ata në baza ditore
përcakton se a do të thahen apo do të rriten.
Le të themi se po qëndron para një dere, gati për ta hapur.
Truri dhe muskujt e tu janë plotësisht të përgaditur të ndihmojnë ta arrish këtë.
Fillimisht, truri yt dërgon një sinjal në neuronet motorike brenda krahut tënd.
Kur e marrin këtë mesazh, ato ndizen,
duke i shkaktuar muskujt të tkurren dhe relaksohen,
të cilët tërheqin eshtrat në krahun tënd dhe gjenerojnë lëvizjen e nevojshme.
Sa më e madhe që bëhet sfida, aq më shumë rritet sinjali i trurit,
dhe më shumë njësi motorike mbledh për të ndihmuar në kryerjen e detyrës.
Por çka nëse dera është e ndërtuar nga hekur i fortë?
Në këtë pikë, muskujt e tu të krahut vetëm
nuk janë në gjendje që të gjenerojnë mjaftueshëm tension që ta hapin,
kështu që truri yt thërret muskujt e tjerë për ndihmë.
Ti i ngul këmbët, shtrëngon belin, dhe tendos shpinën,
duke gjeneruar mjaftueshëm forcë për ta hapur.
Sistemi yt nervor sapo ka shfrytëzuar burimet që ti veq i ke,
muskujt e tjerë,
për të plotësuar kërkesën.
Ndërkohë që gjithë kjo po ndodh,
fibrat e tua muskulore kalojnë nëpër një ndryshim tjetër qelizor.
Ndërsa ti i ekspozon në tension, ato përjetojnë dëm mikroskopik,
i cili, në këtë kontekst, është gjë e mirë.
Si reagim, qelizat e dëmtuara lëshojnë molekula nxitëse që quhen citokine
që aktivizojnë sistemin imunitar që ta rregulloj dëmtimin.
Ky është momenti kur magjia e ndërtimit të muskujve ndodh.
Sa më i madh dëmi ndaj indit muskulor,
aq më shumë do ti nevojitet trupit tënd ta riparojë veten.
Cikli rezultues i dëmtimit dhe riparimit
eventualisht i bën muskujt më të mëdhenj dhe fuqishëm
derisa adaptohen ndaj kërkesave progresivisht më të mëdha.
Përderisa trupat tanë veq janë adaptuar ndaj shumicës së aktiviteteve ditore,
këto në përgjithësi nuk krijojnë mjaftueshëm tension
që të stimulojnë rritje të re të muskujve.
Pra, për të ndërtuar muskuj të ri, proces ky që quhet hipertrofi,
qelizat tona duhet të ekspozohen ndaj ngarkesave më të mëdha se zakonisht.
Në fakt, nëse nuk i ekspozon vazhdimisht muskujt ndaj ndonjë rezistence,
ata do të tkurren,
proces ky që njihet si atrofi muskulare.
Në kontrast, ekspozimi i muskulit ndaj një tensioni të shkallës së lartë,
sidomos ndërsa muskuli po zgjatet,
që gjithashtu quhet tkurrje ekscentrike,
gjeneron kushte efektive për rritje të re.
Sidoçoftë, muskujt varen në më shumë sesa vetëm aktivitet fizik për rritje.
Pa ushqimin, hormonet, dhe pushimin e duhur,
trupi yt nuk do të ishte kurrë në gjendje të riparonte fibrat e dëmtuara muskulore.
Proteina në dietën tonë ruan masën muskulore
duke mundësuar blloqet ndërtuese për indet e reja
në formën e amino acideve.
Konsumimi i mjaftueshëm i proteinave, së bashku me hormonet natyrale,
si hormoni i rritjes dhe testosteroni,
ndihmojnë transformimin e trupit në një gjendje ku indi është i riparuar e i rritur.
Ky proces vital i riparimit kryesisht ndodh kur ne jemi duke pushuar,
sidomos natën kur ne jemi duke fjetur.
Gjinia dhe mosha ndikojnë këtë mekanizëm riparimi,
dhe kjo është pse meshkujt e rinj me më shumë testosteron
kanë avantazh në lojën e ndërtimit të muskujve.
Faktorët gjenetikë gjithashtu luajnë rol në aftësinë e personit për të rritur muskuj.
Disa njerëz kanë reaksione imunitare më të fuqishme ndaj dëmit muskular,
dhe janë në gjendje që të riparojnë dhe zëvendësojnë fibrat muskulare më mirë,
duke rritur potencialin e tyre të rritjes së muskujve.
Trupi ju përgjigjet kërkesave që ti ia vendos.
Nëse i shqyen muskujt, ha në rregull, pushon dhe e përsërit,
do të krijosh kushtet që ti bësh muskujt mundësisht sa më të mëdhenj e fuqishëm.
Është me muskujt ashtu si është me jetën:
Zhvillimi i kuptimtë kërkon sfidim dhe tension.